Geen luukse motors meer vir Tshwane-amptenareSolly Msimanga, burgemeester van Tshwane. Foto: http://da-gpl.co.za/ Die besluit vorm deel van verskeie kostebesparingsmaatreëls wat deur Msimanga ingestel word. Die Stad Tshwane het in ŉ verklaring gesê indien motors wat deur die munisipaliteit besit word vervang moet word, sal sinvolle en laekoste motors verkry word. “Ek sal nie toelaat dat openbare geld op luukse motors bestee word, terwyl ons mense met dienslewering, huise en werksgeleenthede sukkel nie. Geen luukse motors sal onder my bestuur aangekoop of gehuur word nie. ŉ Hyundai i20 of Toyota Corolla kan presies dieselfde werk vir ŉ politikus doen as ŉ duur sedanmotor,” het Msimanga gesê. Volgens die verklaring het Msimanga ook besluit dat tien nuwe luukse BMW-motors wat deur die vorige administrasie vir politici aangekoop is, aan die Tshwane-metropolisie gegee word om in die nuutgevormde teenkapings-eenheid te gebruik sodra dit afgelewer word. “In plaas daarvan dat luukse motors aan politici gegee word, sal ons hierdie motors gebruik in dié eenheid wat motorkapings beveg en betrokke is by hoëspoed-jaagtogte. Die motors het kragtige enjins en kan gebruik word vir vinnige reaksie. Sodoende word die behoeftes van die mense eerste geplaas en nie die behoeftes van die politici nie,” het Msimanga gesê. Msimanga het ook vroeër blouligte vir gebruik deur politici en amptenare in Tshwane verbied, insluitend die burgemeester se motor. “Tshwane-beamptes sal voortaan saam met gewone burgers reis, in die verkeer wag en by rooi verkeersligte stilhou,” het hy gesê.